Cromwellstrømmen
Cromwellstrømmen, Den Ækvatoriale Understrøm, en 0,2 km tyk og 300 km bred strøm langs ækvator, der strømmer fra vest mod øst i de tre hovedoceaner. Strømmen, der udvikles af vest-øst-trykgradienten skabt af den vestgående passatdrift, er mest udtalt i Stillehavet, hvor den kan spores over en 14.000 km lang strækning.
Den øvre grænse for Cromwellstrømmen findes på ca. 100 m dybde. Hastigheden i centrum af strømmen kan komme op på 1,7 m/s, hvilket betyder en volumentransport på op til 60-70 mio. m3/s. Strømmen blev påvist af den amerikanske oceanograf T. Cromwell i 1952.